Diari Oficial de la Generalitat Valenciana


Sumari del DOGV 4632, del 18-11-2003 (2003/12488)

DECRET 228/2003, de 14 de novembre, del Consell de la Generalitat, sobre comercialització i venda de pa.
--------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2003/11/14/228/dof/vci/html**

### Dades del document

Número de DOGV
:   4632

Data del DOGV
:   18-11-2003

Secció del DOGV
:   I. DISPOSICIONS GENERALS

Número del document
:   2003/12805


Data del document
:   14-11-2003

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * pa
    * fleca
    * comercialització
    * indústria agroalimentària
    * reglamentació comercial
    * legislació
    * legislació alimentària
    * venda al detall

DECRET 228/2003, de 14 de novembre, del Consell de la Generalitat, sobre comercialització i venda de pa. [2003/X12237]
  
Mitjançant el Decret 250/1997, de 23 de setembre, del Consell de la Generalitat, es regula el règim de distribució i comercialització del pa i altres productes de forn en l'àmbit de la Comunitat Valenciana.
  
L'esmentat decret completava la normativa fins a la data vigent, tot reglamentant, davant els avenços tecnològics produïts i la nova demanda dels consumidors, la incorporació de les masses congelades utilitzades en el procés de fabricació del pa i de les formes de venda. En este sentit, la Generalitat es va anticipar a la normativa estatal que no recull, fins a l'aprovació del Reial Decret 285/1999, de 22 de febrer, que modifica el Reial Decret 1.137/1984, de 28 de març, modificat pel Reial Decret 2.627/1985, de 4 de desembre, sobre Reglamentació tecnicosanitària per a la fabricació, circulació i comerç del pa i pans especials, la definició dels anomenats productes semielaborats que ja el Decret 250/1997, de 23 de setembre, havia regulat.
  
Així mateix, el Reial Decret 1.202/2002, de 20 de novembre, modifica de nou el Reial Decret 1.137/1984 esmentat.
  
Completada la legislació bàsica sobre Reglamentació tecnicosanitària en matèria de fabricació, circulació i comerç del pa i pans especials, es fa necessària l'adaptació de la normativa de la Generalitat mitjançant l'aprovació d'un nou decret que reculla les previsions contingudes en l'esmentada legislació bàsica.
  
En virtut d'això, a proposta conjunta dels consellers de Sanitat i d'Indústria, Comerç i Turisme i de la consellera d'Agricultura, Pesca i Alimentació, de conformitat amb el Consell Jurídic Consultiu de la Comunitat Valenciana i després de la deliberació prèvia del Consell de la Generalitat, en la reunió del dia 14 de novembre de 2003,
  
DECRETE
  
Article 1. Objecte
  
El règim de distribució i comercialització del pa i dels productes de forn, en l'àmbit de la Comunitat Valenciana, serà el que s'establix en el present decret i en les normes reguladores de la qualitat i de les condicions higienicosanitàries per a la seua elaboració i venda.
  
Article 2. Productes de forn
  
Als efectes del present decret s'entendrà per productes de forn el pa, el pa comú i els pans especials, així com els productes semielaborats, regulats en la Reglamentació tecnicosanitària per a fabricació, circulació i comerç del pa i pans especials, aprovada pel Reial Decret 1.137/1984, de 28 de març.
  
S'entendrà per productes semielaborats:
  
- ?Pa precuit- és la massa panària la cocció de la qual ha sigut interrompuda abans de finalitzar i que és sotmesa posteriorment a un procés de congelació o a qualsevol altre procés de conservació autoritzat.
  
- ?Massa congelada- és la massa del pa que havent sigut o no fermentada i havent sigut o no formada la peça, ha sigut posteriorment congelada.
  
- ?Altres masses semielaborades- és la massa del pa que, havent sigut o no fermentada i havent sigut o no formades les peces, han sigut posteriorment sotmeses a un procés de conservació autoritzat, distint de la congelació, de tal manera que s'inhibisca, si és el cas, el procés de fermentació.
  
Article 3. Establiments de venda
  
Tindran la consideració d'establiments de venda de pa i productes de forn aquells que tot complint les condicions que establix el Reial Decret 1.137/1984, de 28 de març, i les previstes pel present decret, es dediquen a la venda, siguen o no fabricants del producte, així mateix aquelles empreses que, tot complint les condicions establides en l'article 4.b) del present decret, es dediquen a la cocció in situ de productes semielaborats o intermedis.
  
Els establiments de venda de pa i productes de forn es classifiquen en establiments especialistes i establiments polivalents.
  
Els establiments especialistes són aquells que es dediquen amb exclusivitat a la venda de pa i productes de forn. Estos establiments només podran compatibilitzar la venda de pa i productes de forn amb els propis de les activitats de pastisseria, confiteria, rebosteria, brioixeria i tots altres productes que en el present decret s'assenyalen en l'article 4 a). Igualment, podran efectuar vendes de productes afins i, en particular, farines envasades, pa ratllat, xocolate, galetes, llet en totes les seues varietats i derivats com ara iogurts, quallades, natilles, flams, gelats envasats, ous envasats, sucre i edulcorants, cafés i infusions, aperitius, com papes i altres productes alimentaris sempre que estiguen envasats i etiquetats, aigua, gel, sucs i totes altres begudes, sempre que estiguen envasades i etiquetades.
  
Es consideren establiments polivalents aquells establiments comercials que disposen d'àrees dedicades a l'alimentació, on es compaginen o complementen la venda de diferents productes alimentaris i afins amb la de pa i productes de forn.
  
Article 4. Venda de pa i productes de forn sense envasar
  
La venda de pa i productes de forn sense envasar s'efectuarà únicament als locals destinats exclusivament a esta finalitat o en àrees de locals del comerç de l'alimentació que reunisquen les condicions higienicosanitàries exigides per la Reglamentació tecnicosanitària aprovada pel Reial Decret 1.137/1984, de 28 de març, modificat pel Reial Decret 285/1999, de 22 de febrer, juntament amb les establides en el present decret i, en especial:
  
a) Que la venda de pa i productes de forn sense envasar siga efectuada per personal dedicat exclusivament a això; s'hi podrà alternar únicament amb els de rebosteria, pastisseria, confiteria, brioixeria, entrepans, panades, masses fregides, gelats i la degustació al local acompanyada de begudes refrescants i solubles, així com amb altres productes alimentaris d'envàs íntegre i no recuperable que no puguen produir alteracions en el pa i en els productes de forn per olors i sabors estranys, amb mostradors independents i separació mínima d'un metre.
  
Queda expressament prohibida l'exposició i la venda de pa sense envasar a les caixes dels autoservicis o en qualsevol punt de l'establiment distint dels sectors dedicats a la venda de pa i productes de forn.
  
b) Que hi haja una separació, si és el cas, entre l'obrador i el local de venda, de manera que el públic no puga accedir al local de fabricació. No obstant això, esta separació podrà permetre que el públic veja l'interior de l'obrador. L'esmentada separació també serà d'aplicació a aquells establiments en els quals es fabrique pa o productes de forn a partir de productes semielaborats o intermedis. Això implica que l'acabament del procés de cocció del pa precuit i dels processos de fermentació i cocció de les masses congelades no es podrà realitzar en els punts de venda al consumidor final, llevat que disposen d'un obrador o una àrea separada del local de venda a la qual no tinga accés el públic, i que complisca les condicions corresponents, exigibles als establiments de fabricació, atés que la cocció o la terminació dels productes intermedis tenen la consideració d'activitat industrial d'elaboració de pa. En tot cas, seran d'aplicació els requisits establits en l'article 9.1 i 9 bis de la Reglamentació tecnicosanitària esmentada.
  
c) Que els articles a la venda sense envasar no siguen directament accessibles per al públic, a fi d'evitar manipulació per part de persones que no siguen el venedor.
  
d) Que l'exposició o l'emmagatzematge per a la venda de pa i productes de forn sense envasar es realitze en vitrines, prestatgeries o prestatges, construïts amb materials adequats que reunisquen les condiciones previstes en la Reglamentació tecnicosanitària, i estiguen dedicats exclusivament a esta finalitat. Les esmentades prestatgeries o vitrines estaran situades, necessàriament, en l'àrea del local dedicada a l'alimentació, i mantindran la corresponent separació amb les seccions dedicades a altres productes.
  
e) Que siguen lliurats al client embolicats pel venedor en paper o bossa de material aïllant, degudament autoritzats per a usos alimentaris. En este sentit, la manipulació de pa i productes de forn haurà de fer-se de forma adequada, amb vista a garantir la total asèpsia de l'operació.
  
Article 5. Venda ambulant, domiciliària i en mercats
  
Queda prohibida totalment la venda o dispensació ambulant i domiciliària de pa i productes de forn, així com en instal·lacions de carrers, llocs de mercats, parades i coberts, o directament des del vehicle transportador d'estos productes.
  
Excepcionalment, i després de l'autorització municipal prèvia, es permetrà la venda de pa i productes de forn des del vehicle transportador en aquells nuclis urbans on no hi haja cap establiment de venda.
  
No es considerarà venda a domicili el repartiment dels productes comprats en l'establiment. Estos articles aniran acompanyats d'un justificant en el qual consten el nom o l'adreça del comprador, el contingut, els preus unitaris corresponents, el preu del servici, si és el cas, i l'import total.
  
Als mercats, únicament es permetrà la venda de pa en llocs que garantisquen l'aïllament i que mantinguen l'adequada distància d'altres productes que puguen ser contaminants.
  
Article 6. Venda de pa i productes de forn envasats
  
El pa i els productes de forn hauran d'exposar-se per a la venda obligatòriament envasats, i es configuraran seccions expressament dedicades a la venda única de pa i productes de forn, quan siguen comercialitzats en règim d'autoservici o quan no es reunisca alguna de les condicions exigides respecte d'això en l'articulat del present decret. Esta obligació, per tant, serà aplicable a qualsevol establiment que venga pa o productes de forn definits en l'article 3 d'este decret, únics establiments que podran exercir l'activitat de venda de pa i productes de forn. Les esmentades seccions de venda única hauran de tenir una separació, com a mínim, d'un metre de la resta de les seccions de l'establiment. I queda expressament prohibida l'exposició o venda de pa i productes de forn fora de les seccions distintes al pa, encara que s'hi presente envasat.
  
Article 7. Indicacions al públic i condicions dels establiments dedicats a la venta de pa
  
1. Tots els establiments dedicats a la venda de pa i productes de forn, qualsevol que siga el seu règim de venda, disposaran del següent:
  
a) Un cartell informatiu, en lloc visible per al públic, que contindrà la identificació del fabricant i subministrador de pa i productes de forn elaborats o, si és el cas, que consigne la llegenda ?Fabricació pròpia?. En el mateix cartell s'indicaran les peces a la venda, amb indicació del format o la composició, el pes i el preu per unitat de venda, així com els ingredients indicats en orde decreixent.
  
L'esmentat cartell haurà de ser complementat per rètols independents que identifiquen individualment cada una de les varietats de pa i productes de forn que estiguen en exposició per a la venda en l'establiment, que n'hauran d'incloure, com a mínim, la denominació i el preu de venda.
  
b) Així mateix, quan el pa i els productes de forn s'elaboren en el mateix establiment a partir dels productes semielaborats o intermedis definits en l'article 2 del present decret, es farà constar, mitjançant cartell visible expressament per a tal fi, el subministrador dels esmentats productes. En el cartell es completarà la informació al públic consumidor tot especificant les característiques del pa amb la llegenda, segons el cas:
  
- ?Pa procedent de masses precuites?.
  
- ?Pa procedent de masses congelades?.
  
Esta llegenda també serà preceptiva en els establiments que es dediquen a la venda de pa i productes de forn sense envasar, que provinguen de productes semielaborats o intermedis, encara que la transformació no es produïsca als seus locals.
  
c) Una balança per a la comprovació del pes dels productes, a instància del consumidor.
  
d) Fulls de reclamacions segons model oficial legalment establit.
  
2. En aquells establiments on s'expenga el pa i els productes de forn degudament envasats, no serà preceptiva la col·locació dels cartells als quals fan referència els incisos a) i b) de l'apartat anterior, si bé hauran de constar impreses en els embolcalls les circumstàncies a què fan referència els esmentats apartats, sense perjudici de les altres dades exigides per la Reglamentació tecnicosanitària vigent.
  
Article 8. Informació al consumidor
  
En la informació o publicitat dirigida al consumidor, les expressions de ?Forn?, ?Forn de pa?, o els seus equivalents en castellà, solament podran ser utilitzades pels establiments especialistes la sala de vendes dels quals siga annexa al local de fabricació.
  
Només les indústries del pa que hagen obtingut la corresponent qualificació podran exposar al públic les expressions ?Artesana- o similars, i els seus equivalents en castellà.
  
Article 9. Obertura d'establiments comercials de venda de pa i productes de forn
  
Per a l'obertura d'establiments comercials de venda de pa i productes de forn, qualsevol que en siga la modalitat i el règim de venda, serà requisit necessari, si és el cas, l'obtenció de les autoritzacions administratives corresponents i la inscripció prèvia als registres preceptius, d'acord amb la normativa específica que hi siga d'aplicació.
  
Article 10. Requisits dels locals
  
Tots aquells establiments, especialistes i polivalents que, de conformitat amb el que s'ha disposat en el present decret, venguen pa i productes de forn sense envasar, hauran de disposar, a banda de les dependències complementàries, d'una superfície dedicada a la venda de pa, productes de forn i afins, de vint metres quadrats com a mínim, amb una alçada de sostre mínima de dos metres setanta centímetres. Les condicions i característiques dels locals seran les establides per la Reglamentació tecnicosanitària vigent.
  
A més a més de la superfície indicada per al despatx de venda, les dependències complementàries a què fa referència este article consistiran en un local que tinga capacitat per a emmagatzemar, com a mínim, un terç de la venda diària, així com un lavabo amb aigua corrent, pica i vàter, amb finestra directa a l'exterior o amb ventilació artificial suficient, sense que hi puga tenir eixida directa al local de venda.
  
Article 11. Envasament, etiquetatge, retolació, transport i distribució
  
L'envasament, l'etiquetatge i la retolació del pa i els productes de forn, així com les condicions de transport i distribució, a més d'allò previst en el present decret, s'ajustaran al que s'ha establit en la normativa vigent en la matèria.
  
Article 12. Règim aplicador de sancions
  
Les infraccions a allò que s'ha establit en el present decret seran sancionades, pel que fa a l'exercici de l'activitat comercial, de conformitat amb el que s'ha disposat en la Llei 8/1986, de 29 de desembre, de la Generalitat, d'Ordenació del Comerç i Superfícies Comercials; quan afecten a la matèria de defensa dels consumidors i usuaris, de conformitat amb el que s'ha disposat en la Llei 2/1987, de 9 d'abril, de la Generalitat, d'Estatut de Consumidors i Usuaris de la Comunitat Valenciana; quan afecten a la matèria sanitària, de conformitat amb el que s'ha disposat en la Llei 14/1986, de 25 d'abril, General de Sanitat; quan afecten a la qualitat agroalimentària, a allò que s'ha disposat en el capítol V de la Llei 12/1994, de 28 de desembre, de Mesures Administratives i de Modificació de la Llei de Bases de Taxes de la Generalitat, que regula les infraccions i sancions en matèria de la qualitat agroalimentària, i la resta de normativa vigent en estes matèries.
  
DISPOSICIONS ADDICIONALS
  
Primera
  
En aquelles poblacions o nuclis aïllats de població inferiors a 1.000 habitants, on no hi haja establiments especialistes de venda de pa i productes de forn, no seran d'aplicació les dimensions mínimes exigides en l'article 10 del present decret per a la venda de pa i productes de forn sense envasar; no obstant això s'hauran d'observar les condicions c), d) i e) previstes en l'article 4.
  
Segona
  
En aquelles poblacions o nuclis aïllats de població inferiors a 1.000 habitants, els establiments especialistes no estaran subjectes a la limitació que sobre productes es preveu en el paràgraf tercer de l'article 3 del present decret, i podran compatibilitzar la seua activitat amb la venda d'altres articles.
  
DISPOSICIÓ DEROGATÒRIA
  
Queda derogat el Decret 250/1997, de 23 de setembre, del Consell de la Generalitat, sobre comercialització i venda de pa.
  
DISPOSICIONS FINALS
  
Primera
  
Les ordenances reguladores que aproven les corporacions locals sobre la comercialització i venda de pa i productes de forn hauran d'ajustar-se al present decret, quan hi entre en vigor.
  
Este decret té caràcter supletori per a tots aquells aspectes que, si és el cas, no incloguen les ordenances municipals.
  
Els ajuntaments que disposen d'ordenances reguladores sobre les matèries incloses en el present decret les hi hauran d'adaptar en un termini de sis mesos des de la publicació.
  
Els ajuntaments no podran autoritzar l'obertura d'establiments de venda de pa i productes de forn sense envasar que no reunisquen les condicions de l'article 10 del present decret.
  
Segona
  
La legislació estatal tindrà caràcter supletori respecte d'allò que s'ha disposat en el present decret.
  
Tercera
  
S'autoritza els consellers de Sanitat, d'Indústria, Comerç i Turisme i d'Agricultura, Pesca i Alimentació per a dictar, en l'àmbit de les respectives competències, les normes necessàries per al desenvolupament i l'execució del que s'ha disposat en el present decret.
  
Quarta
  
El present decret entrarà en vigor el mateix dia de la publicació en el Diari Oficial de la Generalitat Valenciana.
  
València, 14 de novembre de 2003
  
El president de la Generalitat,
  
Francisco Camps Ortiz
  
El conseller de Sanitat,
  
VICENTE RAMBLA MOMPLET
  
El conseller d'Indústria, Comerç i Turisme,
  
MIGUEL I. PERALTA VIÑES
  
La consellera d'Agricultura, Pesca i Alimentació,


Còpia Permalink ELI